MOŠOVCE. Tradičný jarmok v Mošovciach dnes hostil takmer štyri stovky predajcov. Svojimi stánkami zaplnili už tradične celé námestie i širšie centrum obce. Autobusová doprava je preto počas celého trvania jarmoku odklonená ku hlavnej ceste a autá parkujú pri krajoch jednotlivých ulíc alebo na parkovisku pri hlavnej ceste.
Maliar aj pochúťky od grófa
O dnešný program sa postarali deti zo Základnej umeleckej školy v Mošovciach, Detského folklórneho súboru Drienok, spevácka skupina Minciar z Kremnice aj prešovská kapela Komajota. Večer je pripravená diskotéka s hudobnou skupinou Štvrtá tretina, ale aj vystúpenie brušných tanečníc Lamees. V mošovských uliciach nájdete maliara, ktorý nakreslí vašu tvár za necelú polhodinku, ale aj grófske pochúťky v kaštieli či tradičný poľovnícky guľáš. Nechýbajú pestré stánky so sladkosťami a kolotoče pre najmenších.
Viac drevených výrobkov
"V stánkoch ľudia môžu nájsť oproti minulému roku viacej remeselných výrobkov, kvetov, zaujímavosťou tohto ročníka je aj ukážka výroby syrových korbáčikov," hovorí starosta obce Ján Žirko. "Absolútnou novinkou je rezbárska práca dvoch remeselníkov, z ktorého vzídu patróni mošovského jarmoku," prezrádza. Rezbári J. Petráško z Malého Čepčína a Z. Jurášek z Turč. Michala by postavu muža a ženy, ktorý držia erb obce, mali dokončiť v priebehu zajtrajšieho dňa.
Jarmok pokračuje zajtra od desiatej hodiny. Vystúpi folklórny súbor Prameň z Dubového a Stračinovci z Turčeka s ľudovou hudbou. Melódie pre všetkých ponúkne o 12 h. Peter Stašák a o 15 h. hudobná skupina Nemôžem povedať. Program ozvláštnia aj súťaže dospelých a prezentácia historických motocyklov z Veterán klubu Martin.